Kaliňák, Robert, podpredseda vlády a minister vnútra SR (2014-11-08):
A teraz ste sa presne prejavili, ako ste nedokázali zniesť počúvať naše prejavy, keď ste boli vo vláde, a obmedzili ste diskusiu opozícii. Máte pocit, že vláda Roberta Fica vám niekedy obmedzila diskusiu, hovorili ste tu, čo to bolo? Boli to slová arogancia moci, že sme to zvolali na sobotu podvečer? Keby ste to podali o desiatej, začíname rokovať o desiatej. A nedeľa je naozaj deň, ktorý sa svätí na Slovensku, sme konzervatívna krajina, tak to by bol naozaj nevhodný deň. (Potlesk.) Chcem rešpektovať aj našich kolegov z Kresťanskodemokratického hnutia. A takisto platí, že každý má svoju prácu. Viete, naozaj my tú prácu robíme 16 hodín denne. A ja v pondelok, v utorok a v stredu mám množstvo povinností. Ja viem, že pán poslanec hovoril, že za mesiac stihol nejakých 14, ja ich stihnem za deň. Ale to nie je podstatné, tým netreba ani sa chváliť, ani nič iné robiť. Len hovorím tým, že má každý z nás svoj program. A keď raz sme sľúbili, že budeme diskutovať s ľuďmi o ich problémoch, ja po skončení tejto schôdze idem rovno do Košíc, lebo tam aj cez víkend, aj v nedeľu mám povinnosti. (Reakcia z pléna.) Výborne, vy tam bývate pán poslanec, to je jednoduché. (Smiech v sále.) Tak čo je dôležité? Urobili sme to v jediný deň, ktorý naozaj bol možný z tých všetkých dní. Počas moratória by ste nás za to kritizovali, že je na to moratórium, počas pracovných dní by ste nás kritizovali za to, že to dávame na dni, keď sú všetci vo voľbách, a využívame, že máte vtedy svoje povinnosti počas volebnej kampane. Každé zvolanie schôdze by bol problém. A viete, čím som sa pobavil na minulej schôdzi? To je presne ten problém s vašou integritou, bola schôdza, kde sme neboli, pretože to bolo naozaj extrémne vulgárne a toho sa nikdy neplánujem zúčastňovať. Tu chcem oceniť, naozaj asi fakt nepatrí úplne do parlamentu, pán poslanec Matovič, ten slovník, toto, hlavne obviňovať z regulárnych trestných činov bez toho, aby ste podali trestné oznámenie, bez toho aby ste podali trestné oznámenie, lebo to je presne tak ako s tými dvadsiatimi miliónmi. Na druhej strane musím povedať, že vtedy vyčítali, že tu nie sme, prečo nevystupuje, čoho sa bojí Ficova vláda. Tak minule sme teda vystupovali, aby sme splnili želania opozície. Čo som počul v dvoch prejavoch hneď po tom? „Prečo vystupujú stále. Berú nám priestor na vystúpenia.“ Skúste sa dohodnúť, my vám radi vyhovieme, len boli by sme radi, aby sme vedeli, čo naozaj chcete, z tohto to nie je úplne jasné. No ale vrátim sa ešte raz k tomu, čo som chcel povedať. Práve to uvoľnenie ziskov pre Pentu, to je vec, s ktorou ste nič neurobili. Alebo chceme dať lepší príklad finančným skupinám alebo teda veľkým nadnárodným koncernom? Pamätáte si, keď sme zakázali zvyšovanie cien plynu len cez predstavenstvo, v ktorom mali západní investori, ktorí nemajú nič s našimi občanmi? Skúste mi povedať, čo bolo prvé opatrenie, ktoré vtedy urobil pán Miškov? Dovolil, aby sa opätovne zvyšovalo ľuďom len cez predstavenstvo, aby štát do toho nemohol rozprávať. Prosím vás pekne, že vy vôbec máte odvahu si brať slovenských občanov do úst, že vôbec máte tú odvahu? (Potlesk.) A schovával toto opatrenie „sloboda trhu“, „liberalizácia“, tieto veci treba. A prvé bolo, čo spravil, keď prišiel do úradu, zrušil naše rozhodnutie: „Nebudete si, drahí Nemci a Francúzi, zvyšovať plyn podľa toho, ako sa vám zachce.“ Ale musíte rešpektovať ekonomickú situáciu našich občanov. A prvé, čo ste potom spravili, bolo, že odblokovali ste hrádzu a cena plynu išla hore. Samozrejme, kto to zaplatil? Sú to občania. Komu to platili? Platili to zahraničným veľkým nadnárodným korporáciám. A vy tak chcete hovoriť o tom, že ochraňujete záujmy ľudí? Toto bol konkrétny dôkaz, keď ste ich nechránili. Vadila ministerstvu hospodárstva v tom čase akákoľvek regulácia cien. Ja sa teším z toho, že ceny teraz klesajú. Má to viacero faktorov. Najmä určite nie je zásluhou vlády, že klesá cena ropy. Teším sa, že ide dolu. Ale rovnako tak nechceme dovoliť, aby niekto zvyšoval ceny len tak. To je hlavný dôvod, prečo vláda prevzala SPP obchodníka, aby sme mali dosah na cenu plynu, pán poslanec Matovič, lebo chceme, aby ľudia mali normálne podmienky, pretože cena plynu bola počas prvej Ficovej vlády stabilná. To je pre mňa rozhodujúce, že napriek tomu že bola inflácia, nestúpali tieto nároky na energie. Aj vďaka tomu počas vlády Roberta Fica reálna mzda stúpala, stúpa dnes. Nie je toto snáď najpodstatnejšie? Nie je toto ten hlavný záujem, aby občan mal normálne podmienky pre svoj život, pre svoju existenciu? Toto je veľmi dôležité. Veľmi radi hovoríte o zdravotníctve, o tom, ako ľudia v ňom niečo platili. Pán poslanec Novotný, povedzte mi, neboli ste vy jedným z poslancov, ktorí hlasovali za zavedenie poplatkov v zdravotníctve? (Reakcia z pléna.) Čiže vy ste boli jeden z tých strojcov, keď ľudia museli začať platiť lekárov. (Reakcie z pléna.) Jasné, sám viete, že... (Prerušenie vystúpenie predsedajúcou.)